Andreas Laudrup er ked af at stoppe karrieren i en alder af 24 år, men en ledbetændelses-sygdom gør det umuligt for kantspilleren at fortsætte.

I en alder af blot 24 år er fodboldkarrieren slut for Andreas Laudrup. Den unge kantspiller, der sidste sommer kom til AGF, tvinges til at stoppe karrieren som følge af en ledbetændelsessygdom.

- Jeg elsker at spille fodbold, og det har fyldt det meste af mit liv, siden jeg var en lille dreng. Derfor er beslutningen om at stoppe som 24-årig også meget svær at træffe. Men med det lange forløb, jeg efterhånden har været igennem med sygdom i mine led, er jeg helt afklaret med, at det er sådan, det må være, siger Andreas Laudrup til klubbens hjemmeside.

- Hver eneste gang, jeg har troet, at jeg var på vej tilbage, er mine led begyndt at hæve op flere steder på kroppen, så snart jeg har intensiveret træningen og gået på træningsbanen. Jeg har fået smerter og mistet al min energi hver gang, jeg nærmede mig et comeback.

- Jeg har lyttet til alle eksperter og læger igennem forløbet og fulgt deres råd og anbefalinger. Og jeg har troet på, at det kunne lade sig gøre hele vejen. Men reelt set, har jeg aldrig været nærmere min topform end omkring 80%. Når jeg nåede dertil, så kom det igen hver eneste gang.

Andreas Laudrup kan se tilbage på en karriere med kampe for AGF, FC Nordsjælland og St. Etienne. Han fik 17 U21-landskampe i den rød-hvide trøje.

KØB BILLETTER TIL AGF's KOMMENDE HJEMMEKAMPE HER!